CELEX: 52020JC0006
Language: el
Date: 2020-03-25
Title: Κοινή πρόταση ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΟ ΕΥΡΩΠΑΪΚΟ ΣΥΜΒΟΥΛΙΟ για την έκδοση απόφασης σχετικά με τον καθορισμό των στρατηγικών στόχων της Ένωσης που πρέπει να επιδιωχθούν μέσω του σχεδίου δράσης της ΕΕ για τα ανθρώπινα δικαιώματα και τη δημοκρατία 2020-2024

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.3.2020
            JOIN(2020) 6 final
            2020/0047(NLE)
            Κοινή πρότασηΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΟ ΕΥΡΩΠΑΪΚΟ ΣΥΜΒΟΥΛΙΟ
            για την έκδοση απόφασης σχετικά με τον καθορισμό των στρατηγικών στόχων της Ένωσης που πρέπει να επιδιωχθούν μέσω του σχεδίου δράσης της ΕΕ για τα ανθρώπινα δικαιώματα και τη δημοκρατία 2020-2024
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
            
               1.Η εξωτερική δράση της Ένωσης επιδιώκει τους στόχους που ορίζονται στο άρθρο 21 της Συνθήκης για την Ευρωπαϊκή Ένωση όσον αφορά τη δημοκρατία, το κράτος δικαίου, την οικουμενικότητα και το αδιαίρετο των ανθρωπίνων δικαιωμάτων και των θεμελιωδών ελευθεριών. 
            
            
            
               2.Για τον σκοπό αυτό, η Επιτροπή και ο Ύπατoς Εκπρόσωπος προτείνουν στο Συμβούλιο να συστήσει στο Ευρωπαϊκό Συμβούλιο την έκδοση απόφασης του Ευρωπαϊκού Συμβουλίου για τον καθορισμό των στρατηγικών συμφερόντων και στόχων της Ένωσης, σύμφωνα με το άρθρο 22 παράγραφος 1 της Συνθήκης για την Ευρωπαϊκή Ένωση, μέσω του σχεδίου δράσης της ΕΕ για τα ανθρώπινα δικαιώματα και τη δημοκρατία 2020-2024. Η απόφαση αυτή δεν θίγει την κατανομή αρμοδιοτήτων και τις διαδικασίες λήψης αποφάσεων δυνάμει των Συνθηκών. Ειδικότερα, δεν επηρεάζει την ψηφοφορία με ειδική πλειοψηφία στις περιπτώσεις που εφαρμόζεται επί του παρόντος.
            
            
            
               3.Το σχέδιο δράσης προσδιορίζει τους επιδιωκόμενους στόχους και τα συγκεκριμένα μέτρα που θα πρέπει να ληφθούν για την εφαρμογή του. Η έκδοση απόφασης από το Ευρωπαϊκό Συμβούλιο θα παράσχει το πλαίσιο προκειμένου να καταστεί δυνατός ο προσδιορισμός συγκεκριμένων προτάσεων για δράσεις ή θέσεις που θα ληφθούν από την Ένωση κατά την υλοποίηση των στόχων της για τα ανθρώπινα δικαιώματα και τη δημοκρατία και θα διευκολύνει τον προσδιορισμό των μέσων που θα διατεθούν για τους στόχους αυτούς από την Ένωση και τα κράτη μέλη.
            
            
            
            
               
            
               Κοινή πρόταση
            
            
               ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΟ ΕΥΡΩΠΑΪΚΟ ΣΥΜΒΟΥΛΙΟ
            
            
               για την έκδοση απόφασης σχετικά με τον καθορισμό των στρατηγικών στόχων της Ένωσης που πρέπει να επιδιωχθούν μέσω του σχεδίου δράσης της ΕΕ για τα ανθρώπινα δικαιώματα και τη δημοκρατία 2020-2024
            
            
            
               Ο Ύπατος Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφάλειας, για τον τομέα της κοινής εξωτερικής πολιτικής και πολιτικής ασφάλειας, και η Επιτροπή, για άλλους τομείς εξωτερικής δράσης, προτείνουν στο Συμβούλιο να συστήσει στο Ευρωπαϊκό Συμβούλιο την έκδοση απόφασης σύμφωνα με το άρθρο 22 παράγραφος 1 της Συνθήκης για την Ευρωπαϊκή Ένωση. 
            
            
            
               Προτείνεται στο Συμβούλιο να συστήσει στο Ευρωπαϊκό Συμβούλιο την έγκριση του σχεδίου απόφασης του Ευρωπαϊκού Συμβουλίου που επισυνάπτεται στην παρούσα πρόταση.
            
            
            
         
         
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.3.2020
            JOIN(2020) 6 final
            ΠΑΡΑΡΤΗΜΑ
            στην κοινή πρόταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΟ ΕΥΡΩΠΑΪΚΟ ΣΥΜΒΟΥΛΙΟ
            για την έκδοση απόφασης σχετικά με τον καθορισμό των στρατηγικών στόχων της Ένωσης που πρέπει να επιδιωχθούν μέσω του σχεδίου δράσης της ΕΕ για τα ανθρώπινα δικαιώματα και τη δημοκρατία 2020-2024
            
               
         
         
            
               ΠΑΡΑΡΤΗΜΑ
            
            
            
               ΤΟ ΕΥΡΩΠΑΪΚΟ ΣΥΜΒΟΥΛΙΟ
            
            
               Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 22 παράγραφος 1,
            
            
               Έχοντας υπόψη τη σύσταση του Συμβουλίου,
            
            
               Εκτιμώντας τα ακόλουθα: 
            
            
               (1)Η δράση της Ένωσης στη διεθνή σκηνή θα πρέπει να έχει ως γνώμονα και να σχεδιάζεται με στόχο να προωθεί στο ευρύτερο παγκόσμιο πλαίσιο τις αρχές που έχουν εμπνεύσει τη δημιουργία, την ανάπτυξη και τη διεύρυνσή της: τη δημοκρατία, το κράτος δικαίου, την οικουμενικότητα και το αδιαίρετο των ανθρωπίνων δικαιωμάτων και των θεμελιωδών ελευθεριών, τον σεβασμό της ανθρώπινης αξιοπρέπειας, τις αρχές της ισότητας και της αλληλεγγύης και τον σεβασμό των αρχών του Καταστατικού Χάρτη των Ηνωμένων Εθνών και του διεθνούς δικαίου.
            
            
               (2)Οι αποφάσεις του Ευρωπαϊκού Συμβουλίου ως προς τα στρατηγικά συμφέροντα και τους στόχους της Ένωσης θα πρέπει να αφορούν την κοινή εξωτερική πολιτική και πολιτική ασφάλειας καθώς και άλλους τομείς που εμπίπτουν στην εξωτερική δράση της Ένωσης. Οι αποφάσεις αυτές μπορεί να αφορούν τις σχέσεις της Ένωσης με συγκεκριμένη χώρα ή περιοχή, ή να έχουν θεματικό χαρακτήρα. 
            
            
               (3)Το σχέδιο δράσης για τα ανθρώπινα δικαιώματα και τη δημοκρατία που προτάθηκε από την Επιτροπή και τον Ύπατο Εκπρόσωπο έχει ως στόχο να ενισχύσει τον ηγετικό ρόλο της Ένωσης στην προώθηση και την προστασία των ανθρωπίνων δικαιωμάτων και της δημοκρατίας παγκοσμίως, να θέσει φιλόδοξους στόχους, να καθορίσει τις προτεραιότητες δράσης και εφαρμογής, να μεγιστοποιήσει τον ρόλο της Ένωσης στην παγκόσμια σκηνή με την επέκταση της «εργαλειοθήκης για τα ανθρώπινα δικαιώματα» και να προωθήσει μια ενωμένη και συντονισμένη ΕΕ προάγοντας μια πιο αποτελεσματική και συνεκτική δράση.
            
            
               (4)Οι ανωτέρω στόχοι θα επιδιωχθούν μέσω πέντε αλληλένδετων και αλληλοενισχυόμενων αξόνων δράσης: — προστασία και ενίσχυση της θέσης των ατόμων· οικοδόμηση ανθεκτικών, δημοκρατικών και χωρίς αποκλεισμούς κοινωνιών· προώθηση ενός παγκόσμιου συστήματος για τα ανθρώπινα δικαιώματα και τη δημοκρατία· νέες τεχνολογίες· αξιοποίηση των ευκαιριών και αντιμετώπιση των προκλήσεων· Επίτευξη αποτελεσμάτων μέσω της συνεργασίας.
            
            
               (5)Είναι σκόπιμο να εγκριθεί το σχέδιο δράσης με απόφαση του Ευρωπαϊκού Συμβουλίου, ώστε να καταστεί δυνατή η ανάληψη συγκεκριμένων δράσεων εφαρμογής από την Ένωση και τα κράτη μέλη.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               1.Η εξωτερική δράση της Ένωσης στον τομέα των ανθρωπίνων δικαιωμάτων και της δημοκρατίας επιδιώκει τους ακόλουθους στρατηγικούς στόχους:
            
            
               ·την ενίσχυση του ηγετικού ρόλου της ΕΕ στην προώθηση και την προστασία των ανθρωπίνων δικαιωμάτων και της δημοκρατίας παγκοσμίως· 
            
            
               ·τον καθορισμό των φιλοδοξιών της ΕΕ, τον προσδιορισμό των προτεραιοτήτων δράσης και την εστίαση στην εφαρμογή·
            
            
               ·τη μεγιστοποίηση του ρόλου της ΕΕ στην παγκόσμια σκηνή με την επέκταση της εργαλειοθήκης για τα ανθρώπινα δικαιώματα, των βασικών μέσων και πολιτικών της· 
            
            
               ·την προώθηση μιας ενωμένης και συντονισμένης ΕΕ με την προαγωγή μιας πιο αποτελεσματικής και συνεκτικής δράσης.
            
            
               2.
                     Οι στόχοι που αναφέρονται στην παράγραφο 1 επιδιώκονται δίνοντας προτεραιότητα στην προστασία και την ενίσχυση της θέσης των ατόμων· την οικοδόμηση ανθεκτικών, δημοκρατικών και χωρίς αποκλεισμούς κοινωνιών· την προώθηση ενός παγκόσμιου συστήματος για τα ανθρώπινα δικαιώματα και τη δημοκρατία· τις νέες τεχνολογίες· την αξιοποίηση των ευκαιριών και την αντιμετώπιση των προκλήσεων και την επίτευξη αποτελεσμάτων μέσω της συνεργασίας. Λεπτομερείς δράσεις για τον εν λόγω σκοπό περιλαμβάνονται στο σχέδιο δράσης για τα ανθρώπινα δικαιώματα και τη δημοκρατία που επισυνάπτεται στην παρούσα απόφαση.
            
         
         
            
               Άρθρο 2
            
            
               Το σχέδιο δράσης καλύπτει την περίοδο 2020-2024. Η Ένωση και τα κράτη μέλη καθιστούν διαθέσιμα τα απαραίτητα μέσα για την επίτευξη των στόχων που καθορίζονται στο σχέδιο δράσης. 
            
            
               Άρθρο 3
            
            
               Το Συμβούλιο και η Επιτροπή, επικουρούμενοι από τον Ύπατο Εκπρόσωπο, εξασφαλίζουν τη συνοχή μεταξύ των μέτρων που θεσπίζονται για την εφαρμογή του σχεδίου δράσης και άλλων μέτρων στον τομέα της εξωτερικής δράσης της Ένωσης. 
            
            
               Άρθρο 4
            
            
               Η παρούσα απόφαση αρχίζει να ισχύει από την ημερομηνία της έκδοσής της.
            
            
               Άρθρο 5
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
            
               Για το Ευρωπαϊκό Συμβούλιο
                     
                  Ο Πρόεδρος
               C. Michel